Document ID: 32014R0888

KOMISIJAS ĪSTENOŠANAS REGULA (ES) Nr. 888/2014
(2014. gada 14. augusts),
ar ko aizliedz dažu savvaļas augu un dzīvnieku sugu īpatņu ievešanu Savienībā
EIROPAS KOMISIJA,
ņemot vērā Līgumu par Eiropas Savienības darbību,
ņemot vērā Padomes 1996. gada 9. decembra Regulu (EK) Nr. 338/97 par savvaļas dzīvnieku un augu sugu aizsardzību, reglamentējot to tirdzniecību (1), un jo īpaši tās 4. panta 6. punktu,
tā kā:
(1)
Regulas (EK) Nr. 338/97 4. panta 6. punktā ir paredzēts, ka Komisija var noteikt ierobežojumus dažu sugu īpatņu ievešanai Savienībā saskaņā ar nosacījumiem, kas attiecīgi izklāstīti a) līdz d) apakšpunktā. Turklāt šādu ierobežojumu izpildes pasākumi ir paredzēti Komisijas Regulas (EK) Nr. 865/2006 (2) 71. pantā.
(2)
To sugu sarakstu, kuru īpatņu ievešana Savienībā ir aizliegta, noteica 2013. gada jūnijā ar Komisijas Īstenošanas regulu (ES) Nr. 578/2013 (3).
(3)
Horvātija pievienojās Savienībai 2013. gada 1. jūlijā. Tādēļ visas atsauces uz šo dalībvalsti būtu jāsvītro no tā sugu saraksta, kuru īpatņu ievešana Savienībā ir aizliegta.
(4)
Pamatojoties uz jaunāko informāciju, Zinātniskās analīzes grupa secināja - ja netiks aizliegta vēl dažu Regulas (EK) Nr. 338/97 A un B pielikumā minēto sugu īpatņu ievešana Savienībā no dažām izcelsmes valstīm, šo sugu saglabāšanās stāvoklis būs nopietni apdraudēts. Tāpēc jāaizliedz šādu sugu īpatņu ievešana Savienībā:
-
Loxodonta africana (medību trofejas) no Kamerūnas,
-
Manis tricuspis no Gvinejas,
-
Balearica pavonina no Dienvidsudānas,
-
Balearica regulorum no Ruandas un Tanzānijas,
-
Calumma tarzan no Madagaskaras,
-
Trioceros perreti un Trioceros serratus no Kamerūnas,
-
Cordylus rhodesianus no Mozambikas,
-
Uroplatus sameiti no Madagaskaras,
-
Candoia carinata no Indonēzijas,
-
Python bivittatus no Ķīnas,
-
Kinixys erosa no Kongo Demokrātiskās Republikas,
-
Pandinus imperator no Beninas (savvaļas īpatņi) un Togo (savvaļas un audzētavas īpatņi).
(5)
Zinātniskās analīzes grupa, balstoties uz jaunāko pieejamo informāciju, secināja, ka vairs nav vajadzības piemērot aizliegumu šādu sugu īpatņu ievešanai Savienībā:
-
Gopherus agassizii no Meksikas,
-
Stigmochelys pardalis no Mozambikas (audzētavas īpatņi) un Zambijas (audzētavas īpatņi un īpatņi ar F kodu),
-
Ornithoptera urvillianus (savvaļas un audzētavas īpatņi) no Zālamana Salām;
-
Nardostachys grandiflora no Nepālas.
(6)
Ir notikusi apspriešanās ar visām to sugu izcelsmes valstīm, uz kurām attiecas jaunie ierobežojumi īpatņu ievešanai Savienībā.
(7)
Konvencijas par starptautisko tirdzniecību ar apdraudētajām savvaļas dzīvnieku un augu sugām (CITES) pušu 16. konferencē par tika pieņemtas jaunas nomenklatūras norādes (mainīts sugu sadalījums un pārdēvētas ģintis) par dzīvniekiem, un šīs izmaiņas būtu pienācīgi jāatspoguļo Savienības tiesību aktos. Turklāt suga Euphyllia picteti būtu jāsvītro no saraksta, jo šī suga nav atzīta standarta nomenklatūras norādē, par kuru vienojās pušu 16. konferencē.
(8)
Tāpēc jāatjaunina to sugu saraksts, kuru īpatņu ievešana Savienībā ir aizliegta, un skaidrības labad ir jāaizstāj Īstenošanas regula (ES) Nr. 578/2013.
(9)
Ir notikusi apspriešanās ar Zinātniskās analīzes grupu, kas izveidota saskaņā ar Regulas (EK) Nr. 338/97 17. pantu.
(10)
Šajā regulā paredzētie pasākumi ir saskaņā ar atzinumu, ko sniegusi Savvaļas dzīvnieku un augu tirdzniecības komiteja, kura izveidota atbilstīgi Regulas (EK) Nr. 338/97 18. pantam,
IR PIEŅĒMUSI ŠO REGULU.
1. pants
Ir aizliegts ievest Savienībā šīs regulas pielikumā noteikto savvaļas augu un dzīvnieku sugu īpatņus no pielikumā minētajām izcelsmes valstīm.
2. pants
Īstenošanas regulu (ES) Nr. 578/2013 atceļ.
Atsauces uz atcelto Īstenošanas regulu uzskata par atsaucēm uz šo regulu.
3. pants
Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
Šī regula uzliek saistības kopumā un tieši piemērojama visās dalībvalstīs.
Briselē, 2014. gada 14. augustā

Labels: 3
5
20